UEFA Meistrite Liiga finaal 2018
UEFA Meistrite Liiga finaal 2018 oli Euroopa klubijalgpalli tähtsaima turniiri, UEFA Meistrite Liiga 63. hooaja (26. hooaeg selle ümbernimetamisest Euroopa Meisterklubide Karikalt UEFA Meistrite Liigale) finaalmäng. Mäng toimus 26. mail 2018 Kiievi olümpiastaadionil Ukrainas. Meistrite Liiga turniiri korraldab UEFA. 2018. aasta finaalmäng peeti Inglismaa jalgpalliklubi Liverpooli ja Hispaania Real Madridi vahel. Mängu võitis 3:1 Real Madrid, kelle jaoks oli see 13. Meistrite Liiga tiitel. Finaali võitja teenis õiguse mängida UEFA Euroopa Liiga võitjate vastu 2018. aasta UEFA Superkarikal. Samuti kvalifitseeruti UEFA esindajatena 2018. aasta FIFA klubide maailmameistrivõistlustele.